Zápisnica
zo zasadnutia dňa 16. novembra 2016

Prítomní:
Ing. Peter Hrapko, predseda komisie 
Ing. Anna Reinerová, podpredseda komisie
Ing. arch. Lucia Štasselová, člen komisie
Mgr. Martin Pener, člen komisie
Mgr. Eva Franková, člen komisie 
PhDr. Helena Vrábliková, člen komisie

Neprítomní:
Mgr. Igor Adamec, člen komisie 

Hostia:
- prezenčná listina

Program
1. Otvorenie
2. Návrh na schválenie Dohody o partnerských vzťahoch a spolupráci medzi Mestskou časťou Bratislava – Ružinov a mestom Mtskheta
3. Návrh na 2. zmenu rozpočtu mestskej časti Bratislava – Ružinov na rok 2016
4. Stanovisko Mestskej časti Bratislava – Ružinov k návrhu dodatku štatútu hlavného mesta SR Bratislavy
5. Návrh dodatku Štatútu hl. mesta SR Bratislavy v oblasti odpadového hospodárstva
6. Rôzne

K bodu č. 2
Návrh na schválenie Dohody o partnerských vzťahoch a spolupráci medzi Mestskou časťou Bratislava – Ružinov a mestom Mtskheta

Materiál predložil starosta mestskej časti Bratislava – Ružinov Ing. Dušan Pekár. Dohoda o partnerských vzťahoch a spolupráci medzi Mestskou časťou Bratislava – Ružinov a Mestom Mtskheta je deklaráciou záujmu oboch strán zahájiť aktívnu dlhodobú spoluprácu s cieľom vzájomnej podpory hospodárskeho, spoločenského a kultúrneho rozvoja. Spolupráca bude zahŕňať najmä výmeny informácií, vedomostí a skúseností v oblasti: činnosti samosprávnych orgánov, školstva, kultúry a športu, sociálnych otázok, podpory znevýhodnených skupín, starostlivosti o seniorov, podpory podnikateľských aktivít, urbanizmu a regenerácie mesta, strategického plánovania, ochrany životného prostredia.
Mestská časť Bratislava – Ružinov má uzatvorenú Dohodu o partnerských vzťahoch a spolupráci s mestom Tapolca z 2. mája 2005, s mestom Umag z 26. novembra 2004, s mestom Znojmo z 25. septembra 2004. 
Na základe tejto zmluvy sa rozšíria spoločenské, hospodárske a kultúrne možnosti partnerov navzájom. Táto dohoda môže byť základom k uzatváraniu čiastkových zmlúv vo vyššie uvedených oblastiach prostredníctvom orgánov oboch partnerov, mestskej časti a mesta. 
Všetky kroky podniknuté stranami pri realizácii tejto dohody budú vykonané v zhode s právnymi normami Slovenskej republiky a Gruzínskej republiky. Obaja partneri budú o svojej činnosti informovať verejnosť. 

Komisia berie predložený materiál na vedomie.

Hlasovanie: 4 prítomní, 4 za, 0 proti, 0 sa zdržalo

K bodu č. 3
Návrh na 2. zmenu rozpočtu mestskej časti Bratislava – Ružinov na rok 2016

Materiál predložila Ing. Alena Lehotayová, vedúca ekonomického odboru. Členov komisie informovala, že predkladaný návrh na 2. zmenu rozpočtu mestskej časti Bratislava – Ružinov na rok 2016 je vypracovaný na základe známych skutočností ako aj očakávaní ohľadom rozpočtových príjmov i výdavkov. Rozpočet plne rešpektuje platnú legislatívu upravujúcu rozpočtové pravidlá územnej samosprávy a celková bilancia jeho príjmov a výdavkov zostáva vyrovnaná.
Doterajší vývoj rozpočtového hospodárenia i jeho očakávaný vývoj do konca rozpočtového roka si však vyžadujú úpravu niektorých príjmových a výdavkových položiek. Úprava v bežných príjmoch sa týka aj zapojenia dotácie z MPSVaR vo výške 58 800 € určenú na opatrovateľskú službu v Domove dôchodcov.
Úprava v bežných výdavkov sa týka aj navýšenia položky na sociálne služby pre fyzické osoby na základe požiadaviek občanov, ktorí v zmysle zákona č. 448/2008 o sociálnych službách a o zmene a doplnení zákona č.455/1991 Zb. na opatrovateľskú službu, ktorú zabezpečuje mestská časť ako aj navýšenie bežného transferu pre RDS z dôvodu vysporiadania záväzkov z minulých období.

Komisia berie predložený materiál na vedomie a odporúča miestnemu zastupiteľstvu materiál schváliť. 

Hlasovanie: 4 prítomní, 4 za, 0 proti, 0 sa zdržalo

K bodu č. 4
Stanovisko Mestskej časti Bratislava – Ružinov k návrhu dodatku štatútu hlavného mesta SR Bratislavy

Materiál predložila Ing. Alena Lehotayová, vedúca ekonomického odboru. Primátor Bratislavy požiadal listom podľa čl. 103 ods. 2 Štatútu hlavného mesta SR Bratislavy o stanovisko vo forme súhlasu/nesúhlasu miestneho zastupiteľstva našej mestskej časti k návrhu dodatku Štatútu hlavného mesta SR Bratislavy. Táto zmena zahŕňa v sebe dve zmeny Štatútu a to v oblasti solidarity a v oblasti príjmov z priestupkového konania podľa zákona č. 372/1990 Zb. o priestupkoch.
a) Solidarita
Navrhované znenie upraveného čl. 91 ods. 1 písm. b) štatútu je v súlade s uznesením Mestského zastupiteľstva č. 352/2015 časť C. V súlade s týmto uznesením sa výška solidarity pre malé mestské časti upravuje z doterajších 3 % na konečnú výšku 1 950 000 EUR. Na túto solidaritu sa skladajú veľké mestské časti. Pri medziročnom náraste dane z príjmov fyzických osôb sa doteraz navyšovala aj aritmeticky výška solidarity pre malé mestské časti. Po schválení navrhovanej zmeny štatútu bude táto výška stabilná a nebude kopírovať vývoj dane z príjmov fyzických osôb. Materiál bol už prerokovaný v miestnom zastupiteľstve Mestskej časti Bratislava Ružinov 31.3.2016 v rovnakom znení a uznesením č. uzn. č. 230/XIII/2016 bolo schválené, že naše miestne zastupiteľstvo nemá pripomienky k predloženému návrhu dodatku Štatútu.
b) Priestupky
Navrhované doplnenie znenia sa upravuje na základe účinnosti novely zákona SNR č. 372/1990 Zb. o priestupkoch, ktorou sa novelizovalo znenie § 79 ods. 5 podľa ktorého: „ Úhrada trov konania je príjmom obce, ak priestupok prejednala obec“. Na základe uvedeného doplnenia štatútu sú príjmom hlavného mesta SR Bratislavy výnosy z úhrad trov konania o priestupkoch prejednávaných Bratislavou a výnosy z úhrad trov konania priestupkov prejednávaných mestskou časťou sú príjmom danej mestskej časti.
Ing. Lehotayová informovala členov komisie, že stanovisko mestskej časti je nasledovné:
Miestne zastupiteľstvo mestskej časti Bratislava Ružinov súhlasí s predloženým návrhom dodatku Štatútu - zmena čl. 91 ods. 1 písm. b) a doplnenie čl. 87 a 89.

Komisia berie predložený materiál na vedomie.

Hlasovanie: 4 prítomní, 4 za, 0 proti, 0 sa zdržalo

K bodu č. 5
Návrh dodatku Štatútu hl. mesta SR Bratislavy v oblasti odpadového hospodárstva

Materiál predložila RNDr. Lesia Richterová, vedúca Odboru RR a ŽP. Primátor hlavného mesta Slovenskej republiky Bratislavy požiadal svojim listom datovaným ku dňu 21.9.2016 a doručeným dňa 05.10.2016 starostu mestskej časti Bratislava - Ružinov na základe Rozhodnutia č.6/2013 primátora hlavného mesta Slovenskej republiky Bratislavy o príprave, schvaľovaní a vydávanú všeobecných záväzných právnych predpisov a interných predpisov, v súlade s čl. 103 ods. 2 Štatútu hlavného mesta SR Bratislavy v znení dodatku č.3 (ďalej len „pravidlá“) o zaujatie stanoviska miestneho zastupiteľstva
mestskej časti Bratislava – Ružinov k návrhu dodatku Štatútu hlavného mesta Slovenskej republiky Bratislavy (ďalej len „návrh dodatku“) v oblasti odpadového hospodárstva. Cieľom predloženého návrhu dodatku je :
- zosúladiť a rozdeliť úlohy samosprávy a prenesených pôsobností medzi Bratislavou a jej mestskými časťami s prihliadnutím na to, či jednotlivé samosprávne úlohy sú buď celomestského charakteru alebo miestneho významu a či je vhodnejšie ich riešiť na úrovni hlavného mesta alebo mestských častí,
- upresniť niektoré prenesené kompetencie tak, aby v praxi nedochádzalo k nejasnostiam pri výklade Štatútu hlavného mesta Slovenskej republiky Bratislavy a to v spojení s povinnosťami, ktoré vyplývajú zo samotného zákona č. 79/2015 Z. z. o odpadoch a o zmene a doplnení niektorých zákonov v platnom znení (ďalej len „zákon č. 79/2015 Z. z.“), 
Najvýznamnejšia zmena sa týka zavedenia rozšírenej zodpovednosti výrobcov za zber vytriedených zložiek komunálnych odpadov, na ktoré sa uplatňuje rozšírená zodpovednosť výrobcov za vybrané výrobky t.j. vyhradené výrobky. Návrh dodatku je zosúladený s príslušnými ustanoveniami zákona č. 79/2016 Z. z..V návrhu dodatku sa zachováva pôvodná koncepcia rozdelenia úloh samosprávy Bratislavy
a prenesených pôsobností medzi Bratislavou a jej mestskými časťami. Hlavné mesto Slovenskej republiky Bratislava dňa 16.08.2016 vyhodnotilo všetky doručené pripomienky z mestských časti Bratislavy a zapracovalo ich do výslednej verzie návrhu dodatku. Pripomienky mestskej časti Bratislava – Ružinov, ktoré boli zaslané Hlavnému mestu Slovenskej republiky Bratislave v stanovisku pod. č. ŽP/CS/13760/2/2014/PAG zo dňa 15.07.2016 však boli akceptované iba čiastočne. Termín zaslania evidencie a ohlasovacej povinnosti pre odpady podľa vyhlášky ministerstva životného prostredia Slovenskej republiky č. 366/2015 Z. z. o evidenčnej povinnosti a ohlasovacej povinnosti zo dňa 28. júla 2015 bol posunutý zo dňa 10.01.2016 na deň 20.01.2016.
V návrhu dodatku sú navrhnuté najmä úpravy, kde mestské časti Bratislavy sú povinné podľa osobitného predpisu plniť povinnosti, a to najmä:
a) ohlasovať údaje z evidencie príslušného orgánu štátnej správy odpadového
hospodárstva podľa § 14 ods. 1, písm. g,
b) zabezpečuje podľa potreby najmenej 2 x roka zber a prepravu objemných odpadov,
c) je oprávnená zaviesť a vykonávať triedený zber jedlých olejov a tukov z domácností,
d) zabezpečuje zber a prepravu biologicky rozložiteľných odpadov zo záhrad, a parkov...,
n), odstraňuje vozidlo z miestnej komunikácie III. a IV. triedy alebo verejného priestranstva, ak verejné priestranstvo je vo vlastníctve alebo správe mestskej časti, ak ide o iné miesto, odstraňuje vozidlo, ak s tým súhlasí vlastník pozemku, z ktorého sa vozidlo odstraňuje.
Vecná príslušnosť na prejednanie priestupkov „Na úseku odpadov“ je pre Hlavné mesto Slovenskej republiky Bratislavu, a pre jednotlivé mestské časti Bratislavy už daná v ustanovení § 115 ods. 3 písm. a) zákona č. 79/2015 Z. z. V návrhu dodatku sa z hľadiska funkčnej príslušnosti v čl. 68 ods. 4 písm. a.) a v čl. 69 ods. 3 Štatútu hlavného mesta Slovenskej republiky určuje, ktoré z priestupkov „Na úseku odpadov“ podľa § 115 ods. 1 písm. a) až k) budú prejednávané Hlavným mestom Slovenskej republiky Bratislavou, a ktoré z týchto priestupkov budú prejednávané jednotlivými mestskými časťami Bratislavy. Samotné prejednávanie priestupkov sa tu z hľadiska procesného spravuje špeciálnou právnou normou, a to zákonom č. 372/1990 Zb. o priestupkoch v platnom znení vo vzťahu ku generálnej právnej norme, k zákonu č. 71/1967 Zb. o správnom konaní (správny poriadok) v platnom znení. 
Návrh dodatku bol prerokovaný na porade starostu dňa 25.10.2016 a miestnej rade MZ Bratislava – Ružinov dňa 8.11.2016. 

Komisia berie predložený materiál na vedomie.

Hlasovanie: 5 prítomní, 5 za, 0 proti, 0 sa zdržalo

K bodu č. 6
Rôzne

6A)
Zástupca starostu Mgr. Martin Pener informoval členov komisie o projekte Sociálna výdajňa. Mestské časti Petržalka a Nové Mesto prevádzkujú sociálnu výdajňu v obmedzenom režime. Mestská časť Staré Mesto prevádzku zatvorila. Podľa štatistiky počet odberateľov v mestskej časti Bratislava – Ružinov by mohol byť okolo 700 – patria sem poberatelia dávok v hmotnej núdzi, deti v detských domovoch. Podľa vyjadrenia Mgr. Penera by sociálnu výdajňu navštevovalo okolo 20% to znamená 140 ľudí. 
Z dôvodu, že spustenie a prevádzka sociálnej výdajne vyžaduje vysoké náklady predkladá návrh na projekt podobného typu, ktorý je už aj na Slovensku. Ide o tzv. verejné chladničky. Personálne to zabezpečujú neziskové organizácie. Fyzické osoby môžu takisto poskytnúť potraviny. 
Ing. Reinerová navrhla, aby bol tento projekt zadržaný v počiatočnej fáze a poučili sa zo skúseností tých, čo do toho investovali peniaze a projekt už ukončili. 
Mgr. Pener informoval členov komisie, že dotácia z Bratislavského samosprávneho kraja sa už nedá preniesť do ďalšieho roka. 
Ing. arch. Štasselovú zaujímalo miesto, kde by bola chladnička umiestnená. Je potrebný priestor aj zohnať chladničku. Nejde o chladničky, ktoré máme v domácnostiach. Od 15.júla 2016 zakázali hygienici realizáciu tohto projektu. Ing. Hrapko sa vyjadril, že cieľom je pomôcť Ružinovčanom. Navrhol systém podobný stravovacím lístkom. Suma vo výške 30.000€ by sa dala použiť pre poberateľov dávky v hmotnej núdzi. 
Podľa vyjadrenia členov komisie je predložený návrh Mgr. Penera nerealizovateľný. 

Uznesenie: Komisia sociálnych služieb zobrala na vedomie informáciu o stave prípravy sociálnej výdajne. Na základe predložených dôkazov žiada prednostu Miestneho úradu mestskej časti Bratislava – Ružinov o preverenie možnosti adresných dávok formou stravných lístkov pre vopred špecifikovanú cieľovú skupinu.
 
Hlasovanie: 6 prítomní, 6 za, 0 proti, 0 sa zdržalo

6B)
Vozíčkari v Ružinove – rozšírenie aktivít mestskej časti

Komisia sociálnych služieb zobrala na vedomie informáciu vedúcej Odboru sociálnych vecí o záujme rozšíriť aktivity mestskej časti pre vozíčkarov a žiada starostu mestskej časti o zabezpečenie:
a)	výstavby sociálnych zariadení pre imobilných v Dome kultúry Ružinov ako jednu z podmienok financovania spoločnosti Cultus Ružinov, a.s.
b)	bezbariérových sociálnych zariadení v priestoroch úradu mestskej časti Bratislava – Ružinov
c)	uskutočnenie pasportizácie verejných priestorov v majetku alebo v správe mestskej časti či majú bezbariérové sociálne zariadenia v súlade s príslušnou legislatívou.

6C)
Tajomníčka komisie Monika Repášová požiadala členov komisie o súhlas so zmenou termínu zasadnutia komisie. Dňa 7.12.2016 absolvuje so seniormi mestskej časti výlet do Wiedne. Členovia komisie s navrhovanou zmenou termínu zasadnutia komisie súhlasili. 

Najbližšie zasadnutie komisie sa uskutoční 5.12.2016 so začiatkom o 16.00 hod.

Predseda komisie: Peter Hrapko, v.r.
Zapísala: Monika Repášová